b"\n_START_ARTICLE_\nChrysiridia rhipheus\n_START_SECTION_\nTaxonomia\n_START_PARAGRAPH_\nVa ser descrite per primera vegada per Dru Drury el 1773, basant-se en un exemplar propietat d'un mariner angl\xc3\xa8s (el capit\xc3\xa0 May de Hammersmith, Londres) i suposadament portat de la Xina. Per les seves similituds amb els membres de la fam\xc3\xadlia Papilionidae, Drury la nomen\xc3\xa0 sota el nom de Papilio rhipheus.  L'holotip estudiat per l'entom\xc3\xb2leg tenia col\xc2\xb7locat el cap d'una altra esp\xc3\xa8cie, probablement d'una papallona, les antenes de la qual eren fines i filamentoses; aquest terme \xc3\xa9s freq\xc3\xbcentment emprat per diferenciar arnes de papallones. Una vegada reconegut l'error, l'esp\xc3\xa8cie es reclassific\xc3\xa0 al g\xc3\xa8nere Urania fins que el 1823 l'entom\xc3\xb2leg alemany Jakob H\xc3\xbcbner la classific\xc3\xa0 en un nou g\xc3\xa8nere, Chrysiridia. Posteriorment se la va descriure amb altres noms. Com que Drury havia afirmat que posse\xc3\xafa antenes filamentoses i que li mancava cua, William Swainson pens\xc3\xa0 que aquest i l'exemplar descrit per Pieter Cramer eren dues esp\xc3\xa8cies diferents i, el 1833, nomen\xc3\xa0 a la te\xc3\xb2rica papallona Rhipheus dasycephalus, i a l'altra esp\xc3\xa8cie Leilus orientalis. Altres sin\xc3\xb2nims inclouen noms com Urania cameri per Maasen el 1879, i U. rhipheus var. madagascarenis per Lesson el 1831._NEWLINE_El g\xc3\xa8nerw Chrysiridia \xc3\xa9s \xc3\xadntegrament afric\xc3\xa0 i inclou \xc3\xbanicament a una altra esp\xc3\xa8cie, Chrysiridia croesus. \xc3\x89s tamb\xc3\xa9 un dels tres g\xc3\xa8neres di\xc3\xbcrns dins de la subfam\xc3\xadlia Uraniinae, junt amb Urania i Alcides. Aquest \xc3\xbaltim s'alimenta de plantes dels g\xc3\xa8neres Endospermum i Omphalea, mentre que els altres dos, solament d'aquest \xc3\xbaltim.\n_START_SECTION_\nDescripci\xc3\xb3\n_START_PARAGRAPH_\nC. rhipheus posseeix una envergadura de 70 a 90 mm i, excepcionalment, fins a 110 mm. Els individus de les terres altres (de 900 a 1080 msnm), amb una mitjana de 700 mm s\xc3\xb3n m\xc3\xa9s petits que els de menor altitud, que tenen una mitjana de 900 mm. Com moltes altres esp\xc3\xa8cies dins de la fam\xc3\xadlia, s'assembla a un papili\xc3\xb2nid, especialment per les seves cues i la coloraci\xc3\xb3 de les ales, pel que pot ser f\xc3\xa0cilment confosa amb una papallona. _NEWLINE_Aquest insecte \xc3\xa9s de fons negre i presenta marques de color blau, verd i vermell iridescent. Posseeix tons blanquinosos en les zones marginals de les ales. Tamb\xc3\xa9 tenen 6 cues, les dels extrems m\xc3\xa9s llargues i les quatre m\xc3\xa9s properes a l'abdomen m\xc3\xa9s curtes, que freq\xc3\xbcentment perden o es malmeten durant la seva vida. Les variacions en el part\xc3\xb3 de les ales s\xc3\xb3n comunes i els individus solen ser parcialment asim\xc3\xa8trics, fenomen causat per factors tals com canvis bruscos de temperatura durant la fase de cris\xc3\xa0lide.\n_START_SECTION_\nH\xc3\xa0bitat i distribuci\xc3\xb3\n_START_PARAGRAPH_\nSegons les descripcions de Drury, l'esp\xc3\xa8cimen que obtingu\xc3\xa9 Hammersmith provenia de la Xina. M\xc3\xa9s tard, l'entom\xc3\xb2leg holand\xc3\xa8s Pieter Cramer va creure que aquesta esp\xc3\xa8cie era origin\xc3\xa0ria de Chandernagor, Bengala, donant lloc al seu nom en franc\xc3\xa8s, page de Chadernagor. Actualment es sap que \xc3\xa9s end\xc3\xa8mica de Madagascar. Es troba pr\xc3\xa0cticament en tota l'illa, excepte al sud-oest i a l'extrem subdes\xc3\xa8rtic d'Androy, on el g\xc3\xa8nere de plantes Omphalea, del que s'alimenten, est\xc3\xa0 absent._NEWLINE_Cada estaci\xc3\xb3, milers d'arnes adultes migren entre les diferents poblacions d'aquesta planta que es troben geogr\xc3\xa0ficament a\xc3\xafllades i distanciades en l'illa. Migren des de l'\xc3\xa0rea protegida dels boscos caducidolis de l'oest, on es troben les esp\xc3\xa8cies O. ankaranensis, O. occidentalis i  O. palmata, fins a la selva de l'est, on creix O. oppositifolia, les poblacions de la qual es troben disperses, fortament segregades i amena\xc3\xa7ades per la desforestaci\xc3\xb3. Aquesta planta \xc3\xa9s de vital import\xc3\xa0ncia per a la superviv\xc3\xa8ncia de l'esp\xc3\xa8cie, ja que \xc3\xa9s l'\xc3\xbanica perenne del g\xc3\xa8nere. L'esp\xc3\xa8cie de Jamaica, Urania sloanus, de la mateixa subfam\xc3\xadlia, es va extingir molt probablement despr\xc3\xa9s de desapar\xc3\xa8ixer una de les seves plantes hostes._NEWLINE_Les arnes migren en resposta als canvis fisiol\xc3\xb2gics de les plantes nutr\xc3\xadcies. Les larves defolien tota la planta i fins i tot es mengen les flors i fruits. Aix\xc3\xb2 t\xc3\xa9 un impacte considerablement negatiu en la reproducci\xc3\xb3 de l'esp\xc3\xa8cie vegetal. Probablement, les plantes reaccionen canviant les concentracions de nutrient i compostos secundaris, cosa que les torna t\xc3\xb2xiques i causen un augment de la taxa de mortalitat de les larves. Les poblacions d'Omphalea que no s\xc3\xb3n malmeses per les arnes per per\xc3\xadodes llargs, tenen una toxicitat menor. Quan aix\xc3\xb2 succeeix, es produeix un increment massiu de poblacions de C. rhipheus, seguit de disminucions sobtades. Aquests colls d'ampolla s\xc3\xb3n el resultat de l'alta mortalitat de les larves, per\xc3\xb2 tamb\xc3\xa9 de la migraci\xc3\xb3 de les arnes adultes. A m\xc3\xa9s a m\xc3\xa9s, les plantes, a trav\xc3\xa9s de subst\xc3\xa0ncies qu\xc3\xadmiques, atreuen parasitoides himen\xc3\xb2pters com a protecci\xc3\xb3; compleixen un paper regulador en la din\xc3\xa0mica poblacional de l'esp\xc3\xa8cie.\n_START_SECTION_\nH\xc3\xa0bits\n_START_PARAGRAPH_\nA difer\xc3\xa8ncia de moltes arnes, vola durant el dia. Els seus colors brillants alerten als depredadors sobre la seva alta toxicitat, una estrat\xc3\xa8gia observada tamb\xc3\xa9 en altres arnes di\xc3\xbcrnes, com els zig\xc3\xa8nids. Un altre h\xc3\xa0bit que t\xc3\xa9 en com\xc3\xba amb altres papallones, \xc3\xa9s la postura de descans nocturn \xe2\x80\x94amb les ales tancades en vertical\xe2\x80\x94. Durant les migracions, passen la nit reposant en grup. Aquest insecte vola al voltant de les copes dels arbres i en clarianes. A causa del fort vent, de vegades \xc3\xa9s elevada prop de 100 metres; quan aix\xc3\xb2 ocorre, es deixa caure a terra inertament i amb les ales tancades.\n_START_SECTION_\nCicle de vida\n_START_PARAGRAPH_\n\xc3\x89s una esp\xc3\xa8vie polivoltina: completa diverses generacions durant tot l'any. El pic m\xc3\xa0xim de poblaci\xc3\xb3 s'observa de mar\xc3\xa7 a agost, mentre que el punt m\xc3\xadnim abarca des d'octubre fins a desembre. Les femelles ponen els ous cap a la tarda o vespre i localitzen potencials llocs adients per l'ovoposici\xc3\xb3 visualment. Com els ous d'altres ur\xc3\xa0nids, els de C. rhipheus s\xc3\xb3n ovalats i presenten nervadures prominents. Un sol ou pesa prop d'1 mg i posseeix 17 nervadures, tot i que de vegades s\xc3\xb3n 16  \xc3\xb2 18. Generalment es ponen al revers de les fulles de la planta nutr\xc3\xadcia, ocasionalment en la part superior, i en grups d'entre 60 i 110, essent 80 la mitjana._NEWLINE_Despr\xc3\xa9s de sortir de l'ou, les petites larves nom\xc3\xa9s es mengen el teixit existent entre les venes de les fulles (par\xc3\xa8nquima), per evitar el l\xc3\xa0tex t\xc3\xb2xic i enganxif\xc3\xb3s que circula pels conductes i produ\xc3\xaft pels latic\xc3\xadfers de la planta. Despr\xc3\xa9s de tres o quatre dies, les erugues tamb\xc3\xa9 mengen flors, fruits, sarments, pec\xc3\xadols i tiges joves, a m\xc3\xa9s de fulles, defoliant \xc3\xadntegrament la planta. S'alimenten particualment de les gl\xc3\xa0ndules sota les fulles, prop del pec\xc3\xadols. En aquest moment, tenen defenses qu\xc3\xadmiques suficients per enfrentar el l\xc3\xa0tex sense que coaguli en l'aparell bucal. Mentre caminen, les larves excreten seda per l'aparell buscal amb un moviment del seu cap que descriu un vuit, cosa que evita que caiguin de les fulles i permet el seu retorn si aix\xc3\xb2 acaba passant. A pesar de tot, les fortes pluges poden precipitar-les a terra. Existeixen quatre estadis larvaris que duren dos mesos en l'estaci\xc3\xb3 c\xc3\xa0lida i dos mesos i mig duran la freda. La larva \xc3\xa9s blanquinosa i groguenca, amb taques negres i potes vermelles, recoberta de p\xc3\xa8ls. T\xc3\xa9 l'aspecte d'un excrement d'ocell. Com molts lepid\xc3\xb2pters, t\xc3\xa9 cins parells d'ap\xc3\xa8ndixs ambulatoris (falses potes) entre els segments tres i sis i en el des\xc3\xa8, i sis parells de potes al t\xc3\xb2rax._NEWLINE_Durant l'estaci\xc3\xb3 c\xc3\xa0lida i despr\xc3\xa9s de completar les quatre etapes d'eruga que utilitza per a cr\xc3\xa9ixer, teixeix en unes 10 hores una cris\xc3\xa0lide que consisteix en una ret\xc3\xadcula de seda irregular i d'\xc3\xa0mplia llum de malla. Es localitza o b\xc3\xa9 en la copa dels arbres o entre dos fulles de la planta nutr\xc3\xadcia, per\xc3\xb2 m\xc3\xa9s freq\xc3\xbcentment prop de terra, entre la molsa i l'escor\xc3\xa7a._NEWLINE_La duraci\xc3\xb3 de la metamorfosi varia segons l'estaci\xc3\xb3 de l'any. Aix\xc3\xad, es perllonga durant 17 dies al novembre, el mes m\xc3\xa9s c\xc3\xa0lid, i 23 dies al juliol, el m\xc3\xa9s fred. De cinc a sis dies abans de l'eclosi\xc3\xb3, es comen\xc3\xa7a a veure el patr\xc3\xb3 de les ales. La papallona acostuma a emergir duran la nit o quan hi ha poca llum, trencant la cris\xc3\xa0lide des de la part superior, proc\xc3\xa9s que dura uns sis minuts. Un cop fora de l'ex\xc3\xbavia, l'insecte busca una superf\xc3\xadcie horitzontal en la se sost\xc3\xa9 per les quatre potes anteriors. Est\xc3\xa9n les ales en deu minuts, enviant hemolimfa per les venes alars. Despr\xc3\xa9s aleteja durant uns segons, espera 45 minuts per assentar-se i realitza de nou aquest exercici. Finalment, empr\xc3\xa8n el vol, entre una hora i mitja i dues hores m\xc3\xa9s tard.\n_START_SECTION_\nEn la cultura popular\n_START_PARAGRAPH_\nEls nadius de Madagascar l'anomenen Adriandolo o Lolonandriana, prov\xc3\xa9 de lolo (\xc2\xabesperit\xc2\xbb o \xc2\xabpapallona\xc2\xbb) i andriana (\xc2\xabnoble\xc2\xbb o \xc2\xabrei\xc2\xbb), essent el seu significat \xc2\xabpapallona noble\xc2\xbb, \xc2\xabesperit noble\xc2\xbb, \xc2\xabpapallona reina\xc2\xbb o \xc2\xabesperit rei\xc2\xbb. Ja que en malgaix un dels significats de lolo \xc3\xa9s \xc2\xabesperit\xc2\xbb, \xc3\xa9s possible que el significat del nom de la papallona es pogu\xc3\xa9s deure al fet que la cris\xc3\xa0lida reflecteixi el cos mort i l'insecte que emergeix d'aquesta representi l'\xc3\xa0nima del mort. Els nadius creuen que l'\xc3\xa0nima dels avantpassats apareix en la forma d'aquestes arnes, per la qual cosa atacar-les seria malmentre'ls._NEWLINE_Aquesta espectacular papallona \xc3\xa9s considerada un dels lepid\xc3\xb2pters m\xc3\xa9s impressionants i bells, rivalitzant amb quasi qualsevol papallona en brillantor, colofaci\xc3\xb3 i forma. Figura en molts llibres de taula sobre lepid\xc3\xb2pters i \xc3\xa9s molt buscada pels col\xc2\xb7leccionistes. \xc3\x89s recol\xc2\xb7lectada al seu medi natural pel comer\xc3\xa7 internacional de papallones, tot i que tamb\xc3\xa9 es cria en cautivitat amb aquest fi, utilitzant nom\xc3\xa9s una de les quatra plantes nutr\xc3\xadcies, O. oppositifolia. En l\xc3\xadnies generals, s'utilitzen plantes silvestres, tot i que algunes s\xc3\xb3n cultivades amb aquest prop\xc3\xb2sit._NEWLINE_Les ales s'utilitzaren en l'\xc3\xa8poca victoriana per fabricar joies. Va figurar en un segell de correus de sis lotis en la col\xc2\xb7lecci\xc3\xb3 Butterflies of Africa d'una ag\xc3\xa8ncia de correus de Lesotho, emesa el 20 d'agost de 2007."